AMA โปรยข่าวดี ครึ่งหลังปี 60 ฟื้นตัวแกร่ง ลุยขยายกองเรือ-รถเต็มสูบ
AMA โปรยข่าวดี ครึ่งหลังปี 60 ฟื้นตัวแกร่ง รับไฮซีซั่นธุรกิจขนส่ง ทยอยรับรู้รายได้จากการให้บริการเรือครบทุกลำ ลุยขยายกองเรือ-รถเต็มสูบ ด้าน โบรกฯ มองพื้นฐานยังเติบโต เป็นโอกาสในการเข้าลงทุน
5 ก.ย. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท อาม่า มารีน จำกัด (มหาชน) หรือ AMA หลังราคาหุ้นปรับตัวขึ้นแรงวานนี้ (5 ก.ย.) โดยปิดตลาดที่ระดับ 18.60 บาท บวก 0.70 บาท หรือ 3.91% ด้วยมูลค่าซื้อขาย 321.63 ล้านบาท นอกจากนี้ราคาหุ้นยังมีอัพไซด์จากราคาเป้าหมายสูงสุดที่นักวิเคราะห์ให้ที่ 28 บาท อยู่ 50.53%
โดยนักวิเคราะห์มองว่า ผลการดำเนินการในช่วงไตรมาส 3/60 จะเริ่มฟื้นตัวขึ้น หลังซื้อเรือใหม่เพิ่ม 2 ลำ ทยอยรับรู้รายได้ในก.ย.และต.ค.นี้ ส่งผลให้คาดการณ์ว่ากำไรปีนี้จะเติบโตขึ้นอย่างแข็งแกร่ง ขณะที่ก่อนหน้านี้ราคาหุ้นได้ปรับตัวลงรับกำไรไตรมาส 2/60 ที่อ่อนตัวไปแล้ว จึงกลายเป็นโอกาสในการเข้าลงทุน
 
ขณะที่นายพิศาล รัชกิจประการ กรรมการผู้จัดการ AMA เปิดเผยว่า ในช่วงครึ่งปีหลังของปีนี้บริษัทคาดว่าผลประกอบการโดยรวมจะมีทิศทางที่ดีขึ้นจากในช่วงครึ่งปีแรก เนื่องจากเข้าสู่ช่วงไฮซีซั่นการขนส่ง โดยธุรกิจการขนส่งสินค้าทางเรือจะดีขึ้นในไตรมาส 3 และ 4/60 ซึ่งบริษัทมีสัญญาขนส่งน้ำมันปาล์มยาวไปถึงเดือนต.ค.นี้ โดยเฉพาะที่พม่า เวียดนาม และ ฟิลิปปินส์ ที่มีการเติบโต
รวมทั้งสามารถรับรู้รายได้ของการให้บริการกองเรือขนส่งได้ครบทุกลำ และยังคงเดินหน้าในการขยายกองเรือ และรถขนส่งอย่างต่อเนื่อง ทั้งนี้เชื่อว่าในไตรมาส 4/60 ทั้ง 2 ธุรกิจจะมีการเติบโตที่ดีต่อเนื่อง ส่งผลให้บริษัทมั่นใจเป้ารายได้ปีจะเติบโตไม่ต่ำกว่า 50% จากปีก่อน
นอกจากนี้บริษัทอยู่ระหว่างเจรจาเข้าซื้อกิจการ (M&amp;A) ในธุรกิจโลจิสติกส์ อยู่ 2-3 ราย ซึ่งจะเป็นส่วนช่วยผลักดันให้ผลประกอบการของบริษัทฯและเพิ่มความหลากหลายของธุรกิจมากขึ้น โดยบริษัทฯคาดว่าจะเห็นความชัดเจนในปีนี้ 1 ราย
ขณะที่ปัจจุบันบริษัทมีกองเรือขนส่งรวม 10 ลำ มีน้ำหนักบรรทุกรวม 82,981 เดทเวทตัน สามารถรองรับความต้องการขนส่งน้ำมันพืชสำหรับบริโภคของผู้ผลิตรายใหญ่ของโลกที่อยู่ในภูมิภาคเอเชีย เพื่อขนส่งไปยังประเทศในกลุ่มอาเซียน และภูมิภาคเอเชียตะวันออก เช่น จีน เกาหลีใต้ และญี่ปุ่น รวมถึงภูมิภาคเอเชียใต้ เช่น อินเดีย ศรีลังกา และบังคลาเทศ ซึ่งประเทศในกลุ่มดังกล่าวคาดการณ์ว่ามีความต้องการบริโภคน้ำมันพืชที่เพิ่มสูงขึ้นอย่างต่อเนื่อง
ขณะเดียวกันบริษัทมีแผนจะเพิ่มจำนวนรถขนส่งเป็น 170-180 คันภายในสิ้นปี 60 เพื่อรองรับการขนส่งน้ำมันในประเทศ ที่บริษัทได้รับสัญญาการขนส่งที่เพิ่มสูงขึ้น จาก ณ สิ้นสุดไตรมาสที่ 2 ที่บริษัทมีกองรถบรรทุกจำนวน 125 คัน ปริมาณบรรทุกรวม 5.62 ล้านลิตร ส่งผลให้บริษัทฯ ยังคงเป้ารายในปีนี้จะแตะที่ระดับ 1,500 ล้านบาท สูงที่สุดเป็นประวัติการณ์
ทั้งนี้บริษัทยังคงตั้งเป้าที่จะรักษาระดับอัตรากำไรขั้นต้น(Gross profit margin) ปีนี้จะรักษาให้ไม่ให้ต่ำ ที่ 25% จากไตรมาส 2/60 อยู่ที่ 28% โดยจะมาจากธุรกิจขนส่งสินค้าทางเรือเป็นหลัก เนื่องจากให้มาร์จิ้นที่สูงกว่าธุรกิจขนส่งสินค้าทางรถ

ส่วน นักวิเคราะห์ บล.ทิสโก้ ระบุในบทวิเคราะห์ แนะนำ “ซื้อ” AMA ราคาเป้าหมาย 28 บาทต่อหุ้น มองว่าราคาหุ้นซึมซับกำไรไตรมาส 2/60 ที่อ่อนตัวไปแล้ว ขณะที่พื้นฐานของ AMA ยังคงมีการเติบโตที่ดี โดยผลประกอบการครึ่งแรกปี 60 คิดเป็น 34% ของประมาณการของเรา และจากปกติแล้วกำไรในครึ่งปีหลังจะมากกว่าในช่วงครึ่งปีแรก เนื่องจากเป็นช่วงฤดูกาลขนส่งสินค้า
นอกจากนี้การได้รับมอบเรืออีกหนึ่งลำในเดือนส.ค.นี้จะช่วยเพิ่มรายได้ของบริษัทตามน้ำหนักบรรทุกรวมเพิ่มขึ้นมาอยู่ที่ 82,981 DWT (+77.8% YoY) รวมถึงคาดว่าจะเห็นการบริหารจัดการต้นทุนและค่าใช้จ่ายที่ดีขึ้นกว่าช่วงที่ผ่านมาเนื่องจากไตรมาส 2/60 เป็นค่าใช้จ่ายพิเศษ one time เท่านั้น รวมทั้งยังคาดเห็นการเติบโตที่ดีในปีหน้าจากการรับรู้การขนส่งเต็มปีจากเรือที่สั่งซื้อจำนวน 3 ลำในปีนี้ ดังนั้น ราคาหุ้นที่ปรับตัวลงมาเป็นโอกาสในการเข้าลงทุน
 
ด้าน นักวิเคราะห์ บล.เคจีไอ (ประเทศไทย) ระบุในบทวิเคราะห์ แนะนำ “เก็งกำไร” AMA ให้ราคาเป้าหมายที่ 20.10 บาทต่อหุ้น คาดว่าผลการดำเนินงานไตรมาส 2/60 จะเป็นจุดต่ำสุดของปีนี้ โดยคาดจะเริ่มฟื้นตัวในไตรมาส 3/60 จากการเข้าซื้อเรือใหม่ 2 ลำ ซึ่งจะเริ่มรับรู้รายได้ในเดือน ก.ค.และก.ย. ตามลำดับ ทำให้คาดว่ากำไรปี 60 จะเติบโต 72% เทียบช่วงเดียวกันของปีก่อน และปี 61 เติบโต 32% เทียบช่วงเดียวกันของปีก่อน